Birači očito nisu prepoznali moju želju da značajno smanjim broj zaposlenika u Gradskoj upravi Splita. Smatram da je višak ljudi i nesposobnosti gradskih službi Splitu već dugo kamen oko vrata, stoji u priopćenju koje je medijima uputio Robert Pauletić

Nezadovoljan rezultatima predizbornih anketa koje mu ne predviđaju ulazak u drugi krug, kandidat Mosta za gradonačelnika Splita Robert Pauletić danas je objavio da se odlučio povuči iz utrke za čelnika Splita.

U Mostu tvrde kako to ne znači da se i Most povlači iz te utrke jer imaju spremnu rezervu, no o kome je točno riječ, još nam nisu željeli otkriti.

Pauletić komentira kako prema anketama ima potporu nešto više od deset posto građana, dok ostalih troje kandidata uživa veću potporu, što očito znači, naglašava, kako birači nisu prepoznali njegovu želju da značajno smanji broj zaposlenika u Gradskoj upravi Splita.

- Smatram da je višak ljudi i nesposobnosti gradskih službi Splitu već dugo kamen oko vrata. Prema anketama je jasno da ne mogu ući u drugi krug, a iz Gradskog vijeća takve stvari ne mogu mijenjati.

Ovo je moja izgubljena izborna bitka: nekad treba znati i odustati. Vraćam se svojim privatnim poslovima, jer srećom nisam ovisan o politici – objašnjava Pauletić. Ovim potezom, nastavlja, dokazuje kako mu nikada motiv za kandidaturu nije bila "nekakva fotelja u Gradskom vijeću, ni osobna korist, nego želja da pomogne Splitu".

- Zahvalio bih Mostu što mi je ukazao povjerenje, ali nemam više motiva za daljnju političku utrku. Ostavljam splitski Most u rukama mladih, sposobnih ljudi koji će sigurno i bez mene ostvariti dobar rezultat na izborima. Pozivam Mostove birače da i dalje budu lojalni Mostu – poručio je Pauletić.

Politički tajnik Mosta Nikola Grmoja kazao nam je kako u njegovu riječniku ne postoji riječ odustajanje, tako da mu je Pauletićev potez teško shvatljiv.

- Nema veće štete za Most jer Pauletić nije imao veći rejting od same liste. Takvu situaciju imamo u nekim gradovima. U Splitu imamo mladu i energičnu ekipu koja će uskoro predstaviti novog kandidata Mosta. Vjerujem da će ostvariti dobar rezultat i uvjeriti građane da je Most najbolji izbor za Split – komentirao je Grmoja.